‘Tuks gee betogers die oormag’Op die Hatfield-kampus van die Universiteit van Pretoria Woensdag. (21 September 2016).Foto: Twitter via @afriforumjeug Die organisasie het in ŉ verklaring gesê De la Rey het Dinsdag aan AfriForum en AfriForum Jeug beloof akademiese verrigtinge sal onverstoord voortgaan, ongeag die betogings. Die universiteit het egter Woensdag alle akademiese bedrywighede op die Hatfield-kampus opgeskort en studente opdrag gegee om die kampus te ontruim. Volgens AfriForum het De la Rey ook tydens Dinsdag se gesprek onderneem geweldenaars sal gearresteer en van die kampus verwyder word, geweldenaars sal summier geskors word en die polisie sal strafregtelik teenoor oortreders optree. De la Rey het glo ook gesê die studenteraadverkiesings sal vreedsaam voortgaan. Ian Cameron, hoof van gemeenskapsveiligheid by AfriForum, sê geen stappe is egter gedoen om betogers te verhoed om die universiteit tot stilstand te ruk nie en gevolglik is studente weereens van hul reg tot onderrig ontneem. “Volgens die sekuriteit wat op UP se hoofkampus teenwoordig was, het die UP-bestuur glo ŉ voorskrif aan sekuriteitsbeamptes gegee om nie op te tree as geweld uitbreek nie. Dit is glo volgens die bestuur ŉ opstanding tussen studente,” het Cameron gesê. “Dit is prakties moontlik en volhoubaar om klasse te beveilig en studente op universiteit te beskerm. Die UP het egter versuim om die nodige maatreëls in te stel en by hul eie aksieplan te hou.” Hy het gesê AfriForum Jeug meen die UP se besluit om die universiteit te sluit, gee bloot aan betogers die oormag.